text: 17-årig lokal golfkomet kåret til Årets Fund
  28 december 2018 kl. 19.08
  Golftalentet Nicolai Højgaard har i 2018 vundet EM-guld for amatører, VM-guld for hold og EM-sølv for klubhold. Nu bliver han kåret som Årets Fund i dansk idræt.
  Badmintonspilleren Line Christophersen og cykelrytteren Julius Johansen bød sig til i kampen om at blive Årets Fund i dansk idræt i 2018, men prisen gik til et kæmpe golftalent.
  Det blev den 17-årige golfspiller Nicolai Højgaard fra Billund, som løb med hæderen og dermed kronede et stort 2018 med den fornemme pris.
  Det skriver Danmarks Idrætsforbund (DIF) i en pressemeddelelse.
  Tidligere har navne som Caroline Wozniacki, Daniel Agger og Viktor Axelsen modtaget prisen.
  Har vundet et hav af turneringer i 2018
  I 2018 har Nicolai Højgaard vundet et hav af turneringer. 
  Han vandt blandt andet EM-guld for amatører, VM-guld for hold, EM-sølv for klubhold, og guld ved det uofficielle junior-VM.
  Højgaard fik også en plads i British Open som den ene af blot to danskere.
  Med andre ord er han en fortjent vinder af prisen, mener Morten Mølholm Hansen, der er direktør i DIF.
  - Man bliver nærmest forpustet, når man kigger ned over hans meritter i 2018, og jeg er sikker på, at han i fremtiden vil føje endnu flere og endnu større titler til den i forvejen prangende resultatliste, siger DIF-direktøren i meddelelsen.
  DIF har fundet frem til vinderen af prisen sammen med Team Danmark og Politiken.
  Højgaard vandt afstemningen med i alt 50 point foran Line Christophersen og Julius Johansen, der var henholdsvis seks og ni point efter golfspilleren.
  
  Hæder og 100.000 kroner
  Foruden hæderen kan Højgaard glæde sig over en præmie på 100.000 kroner.
  Højgaard hæfter sig dog ved, at prisen kan hjælpe ham op på et endnu højere niveau.
  - Jeg er overlykkelig. Prisen betyder utroligt meget. Den giver mig motivation og tro på mig selv i træning og konkurrence. 
  17-årige Højgaard er den femte golfspiller, der modtager prisen som Årets Fund i dansk idræt.
  Tidligere på måneden vandt han Den Gyldne Golfbold sammen med John Axelsen og sin tvillingbror Rasmus Højgaard for deres VM-guld i holdgolf for amatører.
  